<classify> RUFAA ya kupinga kufutiwa dhamana iliyofunguliwa na Mwenyekiti wa Taifa wa Chama cha Demokrasia na Maendeleo Chadema, Freeman Mbowe na Mbunge wa Tarime Mjini, Ester Matiko, itaanza kunguruma katika Mahakama Kuu Kanda ya Dar es Salaam leo.Mbowe na Matiko walikata rufaa hiyo baada ya Mahakama ya Hakimu Mkazi Kisutu, kuwafutia dhamana Novemba 23, mwaka jana. Hatua ya rufaa hiyo kuendelea na usikilizwaji ni baada ya Mahakama ya Rufaa, kutupilia mbali rufani ya Mkurugenzi wa Mashitaka nchini DPP, aliyepinga mahakama hiyo kuendelea kusikiliza rufaa hiyo kwa sababu ina upungufu kisheria, ikiwemo kukosekana kwa haki ya kusikilizwa na rufaa kutoambatanishwa na mwenendo wa kesi hiyo.Rufaa hiyo itasikilizwa mbele ya Jaji Sam Rumanyika, ambaye kabla ya DPP kukata rufaa hivyo, kutoipa mamlaka mahakama hiyo kuendelea na usikilizwaji, alisikiliza mapingamizi ya pande zote mbili. Mbowe na Matiko wanawakilishwa na Wakili Peter Kibatala walikata rufaa kupinga maamuzi ya Mahakama ya Kisutu kwa kuwasilisha hoja nne.Wakata rufaa hao wanadai mahakama haijawapa nafasi wadhamini ya kujieleza kwa mujibu wa sheria. Pia walidai mahakama imekosea kuwafutia dhamana kwa sababu Novemba 12, 2018 Mbowe na Matiko, walifika mahakamani bila kukamatwa na kuwa chini ya ulinzi. Wanadai masharti ya dhamana waliyopewa washitakiwa ni kinyume cha sheria. Novemba 27, mwaka jana, Jaji Rumanyika aliona kuwa rufaa hiyo imepelekwa mahakamani hapo chini ya hati ya dharura, hivyo aliagiza mwenendo wa shauri upelekwe mahakamani hapo pamoja na wahusika wapande zote wafike ikiwemo upande wa mashitaka.Hata hivyo, Novemba 28, mwaka huo, upande wa mashitaka na wa utetezi walifika mahakamani hapo na mapingamizi ya pande zote yalisikilizwa. Hata hivyo, upande wa mashitaka uliomba mahakama hiyo itupilie mbali rufaa hiyo kwa sababu tatu, ikiwemo warufani kushindwa kukata rufaa kupinga dhamana iliyotolewa na mahakama ya Kisutu na kwamba mahakama hiyo haina mamlaka ya kusikiliza rufaa, kwani taarifa ya kusudio la kukata rufaa imekosekana.Baada ya Jaji Rumanyika kusikiliza mapingamizi hayo, alikubaliana na hoja za upande wa serikali za kupewa mwenendo wa shauri hilo wa kesi ya msingi iliyopo Mahakama ya Kisutu uliochapishwa, ambao unasomeka vizuri na sio kama ule waliopewa awali.Pia alikubaliana na hoja ya pingamizi ya upande wa serikali kuwa sababu mbili za rufaa za kupinga masharti ya dhamana, zinakiuka matakwa ya sheria, kwa kuwa zimekatiwa rufaa bila kutoa kwanza taarifa ya kusudio la kukata rufaa ya kupinga masharti hayo ya dhamana, yaliyotolewa kati ya mwezi Machi na Aprili mwaka jana.Hata hivyo, baada ya mahakama kupanga kuanza kusikiliza rufaa hiyo, upande wa mashitaka ulidai kuwa wamekata rufaa katika Mahakama ya Rufaa, kupinga maamuzi yaliyotolewa na kuiomba mahakama hiyo kuacha kuendelea kusikiliza rufaa hiyo kwa sababu haina mamlaka.  <topic>: kitaifa 